ગાંધીનગર– ગુજરાત સરકારે ઐતિહાસિક નિર્ણય કર્યો છે. આગામી વિધાનસભા સત્રમાં આદિવાસી, દલિત અને બક્ષીપંચના અનામતના બંધારણીય અધિકારોના રક્ષણ માટે કાયદો લાવવામાં આવશે. સૂરત સરકીટ હાઉસ ખાતે પત્રકાર પરિષદમાં કાયદા વિશે ટુંકી રૂપરેખા આપતા વન, આદિજાતિપ્રધાન ગણપત વસાવાએ જણાવ્યું હતું કે, આદિવાસી, દલિત અને બક્ષીપંચના જાતિના ખોટા પ્રમાણપત્રો દ્વારા સરકારી નોકરી, શૈક્ષણિક લાભો, ચુંટણીના કે અનામત હેઠળના ખોટા પ્રમાણપત્રોના આધારે ‘‘કોઈ પણ લાભો લેનાર, આપનાર કે મદદ કરનારાઓ’’ને ત્રણ વર્ષની જેલની સજા અને રૂા.૫૦,૦૦૦ સુધીના દંડની જોગવાઈ કરવામાં આવશે. તાજેતરમાં ખોટા જાતિના પ્રમાણપત્ર ઈશ્યુ કરવા બાબતે તેમજ ખોટા જાતિના પ્રમાણપત્રોના આધારે અનામતના લાભો મેળવાતા હોવાની રજુઆતોના આધારે આ નિર્ણય લેવામાં આવ્યો હોવાનું જણાવીને વસાવાએ વધુમાં કહ્યું કે, બંધારણીય અનામત હેઠળ આવતા વર્ગોના હિતોનું રક્ષણ કરવા માટે રાજય સરકાર કટિબધ્ધ છે.